**ОПИС ПОСЛОВА**

**ЗА ИЗРАДУ ПРОМОТИВНО-ДОКУМЕНТАРНОГ ФИЛМА У ОКВИРУ ПРОГРАМА ,,ПОДРШКА ЕУ ИНКЛУЗИЈИ РОМА – ОСНАЖИВАЊЕ ЛОКАЛНИХ ЗАЈЕДНИЦА ЗА ИНКЛУЗИЈУ РОМА"**

**ПРЕДМЕТ РАДА АНГАЖОВАНЕ ПРОДУКЦИЈСКЕ КУЋЕ**

1. Промотивно-документарни филм о Програму ,,Подршка ЕУ инклузији Рома – Оснаживање локалних заједница за инклузију Рома", у трајању од највише петнаест (15) минута
2. Четири (4) видео клипа у трајању до два (2) минута на теме из оквира програмске подршке

**О Програму "Подршка ЕУ инклузији Рома – Оснаживање локалних заједница за инклузију Рома"**

**Стална конференција градова и општина – Савез градова и општина Србије (СКГО) спроводи Програм ИПА 2016 ,,Подршка ЕУ инклузији Рома – Оснаживање локалних заједница за инклузију Рома" (Програм) који финансира Европска унија, а корисничко министарство је Министарство за рад, запошљавање, борачка и социјална питања. Програм се спроводи од децембра 2017. године до марта 2022. године, са укупним буџетом од 4.000.000 евра.**

Општи циљ Програма је оснаживање свеукупног положаја ромске популације у локалним заједницама у Републици Србији кроз спровођење приоритетних стратешких мера предвиђених Стратегијом за социјално укључивање Рома и Ромкиња у Републици Србији за период од 2016. до 2025. године.

Програм се састоји из три компоненте:

Компонента 1 - Успостављање/унапређење локалних стратешких, финансијских и институционалних механизама

Компонента 2 - Подршка спровођењу локалних мера за инклузију Рома (грант шема)

Компонента 3 - Подршка у легализацији стамбених јединица, изради урбанистичких планова и техничке документације за подстандардна ромска насеља.

**КОМПОНЕНТА 1 - Успостављање/унапређење локалних стратешких, финансијских и институционалних механизама**

Циљ компоненте 1 је пружање свеобухватне подршке градовима и општинама у успостављању и функционисању мобилних тимова и локалних мултисекторских координационих тела за инклузију Рома, као и подршка процесу израде нових и унапређења постојећих локалних акционих планова за инклузију Рома. У оквиру ове компоненте пружају се и обуке, размена најбољих пракси и саветодавна подршка свим локалним самоуправама у Републици Србији са ромском популацијом.

**КОМПОНЕНТА 2 -  Подршка спровођењу локалних мера за инклузију Рома (грант шема)**

Циљ компоненте 2 је пружање финансијске подршке градовима/општинама кроз грант шему у циљу јачања положаја ромске популације кроз имплементацију националних и локалних стратешких мера. Укупан износ средстава доступан у оквиру грант шеме је 2.000.000 евра, а износ гранта максимално 60.000 евра. Грант шема намењена је подршци запошљавања ромске популације као и борби против дискриминације и унапређењу равноправности ромског становништва.

**КОМПОНЕНТА 3** -  **Подршка у легализацији стамбених јединица, изради урбанистичких планова и техничке документације за подстандардна ромска насеља**

Циљ компоненте 3 је да пружи подршку локалним самоуправама у областима просторне регулације неформалних насеља и побољшању услова становања ромске заједнице. Предвиђене активности у оквиру ове компоненте покренуле су израду урбанистичких планова, пројектно-техничке документације као и спровођење регулаторног оквира за одрживо становање ромских заједница у одабраним општинама.

**О Сталној конференцији градова и општина – Савезу градова и општина Србије (СКГО)**

СКГО је национална асоцијација јединица локалних самоуправа (ЈЛС) у Републици Србији. СКГО заступа интересе ЈЛС пред државним органима и на међународном нивоу, подржава развој и унапређење капацитета локалних самоуправа, подстиче сарадњу и дијалог између градова и општина и служи као кључни фактор у протоку информација и ширењу знања о свим питањима важним за локалну самоуправу у Србији. СКГО пружа подршку локалним самоуправама у координацији, праћењу и извештавању по питању социјалног укључивања Рома и Ромкиња.

У том смислу, СКГО као имплементациони партнер Програма и наручилац, спроводи набавку услуга израде промотивно-документарног филмског материјала, са следећим описом послова пружаоца услуга:

**ОСНОВНЕ АКТИВНОСТИ НА ПРИПРЕМИ ПРОМОТИВНО-ДОКУМЕНТАРНОГ ФИЛМА**

**Припрема сценарија промотивно-документарног филма и видео клипова**

За потребе израде промотивно-документарног филма, ангажована продукцијска кућа/пружалац услуга доставиће нацрт сценарија и план снимања на одобрење наручиоцу посла. За потребе припреме сценарија филма, продукцијска кућа и СКГО организоваће заједничке састанке у циљу упознавања изабране продукцијске куће са детаљима Програма и договора око садржаја промотивно-документарног филма.

Такође, продукцијска кућа ће уз помоћ СКГО организовати радне посете одабраним градовима и општинама (очекивано 8 дана снимања у локалним самоуправама) и обавити разговоре са представницима локалне самоуправе/другим корисницима на терену. Поред тога, СКГО ће за потребе филма помоћи у организовању интервјуа сарадника и партнера са којима сарађује (очекивано 4 дана снимања у Београду).

Продукцијска кућа ће пре сваког снимајућег дана (или неколико дана уколико су повезани) ван Београда, доставити предрачун са исказаним трошковима транспорта (гориво и путарине), а након снимања и фактуру на основу решења о пореском ослобођењу коју ће доставити СКГО.

**Израда промотивно-документарног филма и видео клипова**

Продукцијска кућа ће на основу сценарија одобреног од стране СКГО извршити све потребне техничке активности у циљу израде филма (продукција, организација, режија, снимање на локацијама у Београду и на локацијама у Србији, снимање и интервјуисање потенцијалних учесника у филму, монтажа материјала, ангажовања новинара и наратора, преводиоца на енглески језик, постпродукција, и др.).

Изабрани понуђач ће материјал снимити, монтирати и испоручити у HD формату (16:9, 1080p), као и у видео форматима погодним за телевизијско емитовање и дистрибуцију на популарним видео сервисима (YouTube, Vimeo): \*.mp4, \*.mpg, \*.mov и/или другим захтеваним форматима. Такође, потребно је доставити монтиране клипове свих интервјуисаних особа посебно.

Поред тога, продукцијска кућа доставиће СКГО и сав снимљени “сиров” материјал.

**Комуникација и координација:**

Од продукцијске куће се очекује да:

* Оствари редовну сарадњу и комуникацију са програмским тимом Програма "Подршка ЕУ инклузији Рома – Оснаживање локалних заједница за инклузију Рома" при СКГО у циљу остваривања својих активности
* Припреми план активности за израду филма који ће служити координацији организационих активности између продукцијске куће и СКГО.

**ВРЕМЕНСКИ ОКВИР РАДА**

Снимање и монтажу промотивно-документарног филма о Програму "Подршка ЕУ инклузији Рома – Оснаживање локалних заједница за инклузију Рома" потребно је извршити у периоду од септембра до децембра 2021. године у складу са распоредом активности на Програму. Рок за достављање филма је 31. децембар 2021. године.